Mesaanval by KwaZulu-Natalse winkelsentrumArgieffoto ŉ Vrou is in ŉ kritieke toestand nadat sy verskeie meswonde opgedoen het. Die vrou is Dinsdag omstreeks 12:00 in die parkeerterrein van ŉ plaaslike winkelsentrum in Montclair, naby Durban in KwaZulu-Natal, aangetref. Sy is omtrent 30 jaar oud. Paramedici van die ambulansdiens Rescue Care, in samewerking met die sekerheidsmaatskappy Blue Security. het die vrou op die toneel aangetref, waar ŉ dokter besig was om haar by te staan. “Sy het verskeie meswonde aan haar bolyf opgedoen en was in ŉ kritieke toestand,” het Garrith Jamieson, besturende direkteur van Rescue Care, gesê. “Paramedici het hul bes gedoen om haar op die toneel te stabiliseer, waarna sy na ŉ nabygeleë hospitaal geneem is om dringende mediese behandeling te ontvang.” Jamieson het bygevoeg die presiese omstandighede rakende die aanval is onbekend, maar die Suid-Afrikaanse polisie is op die toneel en sal die saak verder ondersoek. Maroela Media wag nog vir kommentaar vanaf die KwaZulu-Natalse polisie.